Ingrid Bjoner
Store norske leksikon,Kunst og estetikk,Musikk,Klassisk musikk,Norske klassiske sangere
Ingrid Bjoner var en norsk sanger (dramatisk sopran) med en betydelig internasjonal karriere, spesielt i Tyskland og USA.
Bjoner debuterte i 1952 og fikk sin operadebut som Donna Anna i Don Giovanni av Wolfgang Amadeus Mozart i Oslo i 1957. Fra 1957 til 1959 var Bjoner fast ansatt ved operaen i Wuppertal, 1959–1961 ved operaen i Düsseldorf og fra 1961 fikk hun fast engasjement ved Bayerische Staatsoper i München.I USA debuterte Bjoner som Elsa i Lohengrin av Richard Wagner ved operaen i San Francisco i 1960. Hun sang samme rolle ved Metropolitan i New York i 1961 og ved La Scala i Milano i 1965. Da Bayerische Staatsoper i München ble gjenåpnet i 1988 med en oppsetning av Die Frau ohne Schatten av Richard Strauss, sang Bjoner tittelrollen.Sentrale partier var Isolde, som hun blant annet sang i München ved 100-års jubileet for Tristan og Isolde (Wagner) i 1965, Leonore i Fidelio (Ludwig van Beethoven), tittelrollen i Turandot (Giacomo Puccini) og etter hvert Brünnhilde i Ringen og Kundry i Parsifal (begge av Wagner). Hun gjestespilte ved Covent Garden i London, Staatsoper i Wien, Deutsche Oper i Berlin og ved festspillene i Salzburg og Bayreuth. Ved Den Norske Opera sang hun en rekke roller, blant annet Aïda (Giuseppe Verdi) og Isolde (Wagner). I 1985 debuterte hun som regissør i Strauss' Elektra, hvor hun også sang tittelrollen.Bjoner var professor ved Norges Musikkhøgskole i 1992–1997 og gjesteprofessor ved Det Kongelige Danske Musikkonservatorium i 1991.I 1964 ble Bjoner utnevnt til Ridder første klasse av St. Olavs orden og Kommandør av samme orden i 1980. Les mer i Store norske leksikon opera Les mer i Store norske leksikon Ingrid Bjoner i Norsk biografisk leksikon